Altron wil oorsese bedryf ontknoop | Netwerk24
Mteto Nyati, uitvoerende hoof van Altron.
Altron sal steeds op die JSE genoteer bly, maar sy bedrywighede in Brittanje sal eersdaags afsonderlik as Bytes UK op die aandeelbeurs daar noteer.
Bytes UK sal ook ’n sekondêre notering op die JSE hê.
Die stap word gedoen om bykomende waarde aan aandeelhouers te ontsluit, sê Alton in ’n verklaring.
Bytes UK is reeds ’n volfiliaal van Altron. Die maatskappy voel die waarde wat Bytes UK tans tot die onderneming voeg, word nie in sy aandeelprys gereflekteer nie.
Bytes UK is reeds Microsoft se grootste gelisensieerde oplossingsverskaffer (LSP) in die VK.
Altron is in Oktober as Suid-Afrika se nuwe LSP vir Microsoft aangewys nadat die tegnologiereus sy kontrak met EOH beëindig het.
“Die moontlike ontknoping van Bytes UK is die begin van ’n nuwe era by Altron,” sê Mteto Nyati, uitvoerende hoof.
“Altron sal nou op Afrika fokus en sy meer as 20 000 kliënte bedien.”
Die ontknoping sal na verwagting tussen nege en 12 maande neem om af te handel, mits die marktoestande verbeter.
Sou die finansiële markte nie teen dan verbeter het nie, sal Altron die ontknoping waarskynlik uitstel.
Altron het Donderdag 2,2% hoër teen R18,50 verhandel.
Meer oor: Altron | Tegnologie